b'\n_START_ARTICLE_\nBaltika (kontinents)\n_START_PARAGRAPH_\nBaltika bija sens kontinents, kas rad\xc4\x81s pirms apm\xc4\x93ram 1800 miljoniem gadu un past\xc4\x81v\xc4\x93ja gan atsevi\xc5\xa1\xc4\xb7i, gan k\xc4\x81 vair\xc4\x81ku superkontinentu da\xc4\xbca no proterozoja l\xc4\xabdz paleozojam. Tas veido Austrumeiropas kratona pamatda\xc4\xbcu, kas sast\xc4\x81v no tr\xc4\xabs vairogiem: Baltijas jeb Fenoskandijas zieme\xc4\xbcrietumos, Volgas-Ur\xc4\x81lijas austrumos un Sarmatijas dienvidos._NEWLINE_M\xc5\xabsdien\xc4\x81s sen\xc4\x81 Baltikas kontinenta ie\xc5\xbei veido Zieme\xc4\xbceiropas pamatklint\xc4\x81ju.\n_START_SECTION_\nProterozoja eon\xc4\x81\n_START_PARAGRAPH_\nBaltikas kontinents radies k\xc4\x81 Kolumbijas superkontinenta da\xc4\xbca paleoproterozoja \xc4\x93ras beig\xc4\x81s pirms apm\xc4\x93ram 1,8 miljardiem gadu. Tam sadaloties, mezoproterozoja \xc4\x93ras laik\xc4\x81 pirms apm\xc4\x93ram 1,5 miljardiem gadu Baltika kop\xc4\x81 ar seno Arktikas kontinentu un Austrumantarktikas kratonu veidoja Nenas superkontinenta da\xc4\xbcu. Kontinentiem atkal sapl\xc5\xabstot, pirms apm\xc4\x93ram 1,1 miljarda gadu Baltika bija Rodinijas superkontinenta da\xc4\xbca. Neoproterozoja \xc4\x93ras sen\xc4\x81 ledus laikmeta laik\xc4\x81 kriog\xc4\x93na period\xc4\x81 pirms apm\xc4\x93ram 750 miljoniem gadu Baltika bija Protolaur\xc4\x81zijas superkontinenta, bet Ediakara period\xc4\x81 pirms apm\xc4\x93ram 600 miljoniem gadu Pannotijas superkontinenta da\xc4\xbca. Taj\xc4\x81 laik\xc4\x81 atrad\xc4\x81s net\xc4\x81lu no Dienvidpola.\n_START_SECTION_\nPaleozojs\n_START_PARAGRAPH_\nPaleozoja \xc4\x93ras laik\xc4\x81 Baltikas kontinents apm\xc4\x93ram 300 miljonu gadu laik\xc4\x81 p\xc4\x81rvietoj\xc4\x81s no Dienvidu puslodes pol\xc4\x81r\xc4\x81 apvidus l\xc4\xabdz Zieme\xc4\xbcu puslodes pol\xc4\x81r\xc4\x81jam apvidum. Kembrija period\xc4\x81 (pirms 542 - 488 miljoniem gadu) Baltika bija savrups kontinents, ordovika period\xc4\x81 (pirms 485 - 443 miljoniem gadu) Baltika sad\xc5\xabr\xc4\x81s ar Avalonijas kontinentu, bet devona period\xc4\x81 (pirms 416 - 359 miljoniem gadu) Baltikas kontinets Zemes ekvatora tuvum\xc4\x81 sad\xc5\xabr\xc4\x81s ar Laurentijas kontinentu, izveidojot Skandin\xc4\x81vijas un Skotijas (Kaledonijas) kalnus Eiramerikas superkontinent\xc4\x81. Perma period\xc4\x81 (pirms 299 - 252 miljoniem gadu) Baltika veidoja Pangejas superkontinenta zieme\xc4\xbcu nomali.\n_START_SECTION_\nMezozojs\n_START_PARAGRAPH_\nMezozoja \xc4\x93ras laik\xc4\x81 Baltikas kontinents sad\xc5\xabr\xc4\x81s ar Sib\xc4\xabrijas platformu, izveidojot Ur\xc4\x81lu kalnus un Eir\xc4\x81zijas superkontinentu._NEWLINE_Juras period\xc4\x81 (pirms 200 \xe2\x80\x93 145 miljoniem gadu) Baltika (Austrumeiropas kratons) atdal\xc4\xabj\xc4\x81s no Laur\xc4\x81zijas superkontinenta da\xc4\xbca, bet kr\xc4\xabta period\xc4\x81 (pirms 145 \xe2\x80\x93 65 miljoniem gadu) k\xc4\xbcuva par Eiropas pamatda\xc4\xbcu.'